Η απόφαση-πλαίσιο 2003/568/ΔΕΥ ποινικοποιεί τόσο την ενεργητική δωροδοκία1 όσο και την παθητική δωροδοκία2 στον ιδιωτικό τομέα στην Ευρωπαϊκή Ένωση (ΕΕ). Τα νομικά πρόσωπα3 δύνανται να υπέχουν ευθύνη για τα αδικήματα αυτά. Η απόφαση κατάργησε την κοινή δράση 98/742/ΔΕΥ. Η παρούσα απόφαση-πλαίσιο εφαρμόζεται στον ιδιωτικό τομέα. Η σύμβαση του 1997 περί της καταπολέμησης της δωροδοκίας στην οποία ενέχονται δημόσιοι υπάλληλοι καλύπτει τον δημόσιο τομέα. Τα κράτη μέλη της ΕΕ υποχρεούνται να επιβάλλουν κυρώσεις για τις εξής πράξεις που τελούνται σκοπίμως στο πλαίσιο επιχειρηματικών δραστηριοτήτων. Ενεργητική δωροδοκία ("παροχή δωροδοκίας"). Ένα πρόσωπο υπόσχεται, προσφέρει ή παρέχει, απευθείας ή μέσω τρίτου, προς όφελός δικό του ή τρίτου, μη οφειλόμενο πλεονέκτημα οποιασδήποτε φύσεως σε πρόσωπο που ασκεί διευθυντικά καθήκοντα ή εργάζεται υπό οποιαδήποτε ιδιότητα σε ιδιωτικό φορέα, προκειμένου να τελέσει ή να μην τελέσει πράξη κατά παράβαση των καθηκόντων του.4. Παθητική δωροδοκία ("λήψη δωροδοκίας"). Ένα πρόσωπο ζητά ή λαμβάνει, απευθείας ή μέσω τρίτου, μη οφειλόμενο πλεονέκτημα οποιασδήποτε φύσεως, ή αποδέχεται την υπόσχεση ενός τέτοιου πλεονεκτήματος, για τον εαυτό του ή της ή για τρίτον, ενώ ασκεί διευθυντικά καθήκοντα ή εργάζεται υπό οποιαδήποτε ιδιότητα σε ιδιωτικό φορέα, προκειμένου να τελέσει ή να μην τελέσει πράξη κατά παράβαση των καθηκόντων του. Τα προαναφερόμενα ισχύουν για επιχειρηματικές δραστηριότητες κερδοσκοπικών και μη κερδοσκοπικών φορέων. Κατά τον χρόνο έκδοσης, το πεδίο εφαρμογής περιοριζόταν σε πράξεις οι οποίες συνεπάγονται ή μπορούσαν να συνεπάγονται στρέβλωση του ανταγωνισμού σε συνάρτηση με την αγορά αγαθών ή εμπορικών υπηρεσιών. Ο περιορισμός αυτός δεν ισχύει πλέον, καθώς οι περιορισμοί ίσχυαν για πέντε έτη από τις και εφεξής, κατόπιν δηλώσεων προς το Συμβούλιο της Ευρωπαϊκής Ένωσης από τα κράτη μέλη που επιθυμούσαν να εφαρμόσουν τον εν λόγω περιορισμό. Τα κράτη μέλη όφειλαν να γνωστοποιήσουν στο Συμβούλιο τον τρόπο δράσης τους κατά τον χρόνο έκδοσης της παρούσας απόφασης. Πριν από τις , το Συμβούλιο έπρεπε να επανεξετάσει τις δηλώσεις των κρατών μελών αναφορικά με τους περιορισμούς. Σκοπός της απόφασης αυτής είναι να υπέχουν ευθύνη για αδικήματα δωροδοκίας όχι μόνο φυσικά πρόσωπα, όπως οι εργαζόμενοι, αλλά και νομικά πρόσωπα, όπως οι επιχειρήσεις. Τα νομικά πρόσωπα είναι δυνατόν να υπέχουν ευθύνη για τα αδικήματα που περιλαμβάνουν δωροδοκία εάν αυτά διαπράττονται προς όφελός τους από οιοδήποτε φυσικό πρόσωπο, το οποίο είτε δρα ατομικά είτε κατέχει ιθύνουσα θέση εντός του νομικού προσώπου, βασιζόμενη σε: εξουσία εκπροσώπησης του νομικού προσώπου, εξουσία λήψης αποφάσεων για λογαριασμό του νομικού προσώπου, εξουσία άσκησης ελέγχου εντός του νομικού προσώπου. Τα κράτη μέλη πρέπει να διασφαλίζουν ότι οι πράξεις που αναφέρονται τιμωρούνται με αποτελεσματικές, αναλογικές και αποτρεπτικές ποινικές κυρώσεις. Σε αυτές περιλαμβάνεται μέγιστη ποινή φυλάκισης τουλάχιστον ενός έως τριών ετών. Για παράδειγμα, αν σε κάποιο κράτος μέλος επιβάλλεται ποινή φυλάκισης μέχρι ενός έτους για μια πράξη, και σε κάποιο άλλο ποινή φυλάκισης μέχρι δύο έτη, και στις δύο περιπτώσεις πληρούνται τα κριτήρια που θέτει η απόφαση-πλαίσιο. Τα κράτη μέλη μπορούν επίσης να θέτουν υψηλότερα νομικά όρια για τη μέγιστη περίοδο φυλάκισης. Το δικαίωμα άσκησης επιχειρηματικών δραστηριοτήτων μπορεί να ανασταλεί προσωρινά. Αδίκημα πρέπει να θεωρείται επίσης η ηθική αυτουργία σε μια από τις προαναφερθείσες πράξεις ή η συνέργεια στην τέλεση τέτοιων πράξεων. Οι κυρώσεις κατά νομικών προσώπων μπορεί να περιλαμβάνουν χρηματικές ποινές ποινικής ή μη ποινικής φύσεως. Επιπλέον, τα κράτη μέλη μπορούν να εξετάσουν περαιτέρω κυρώσεις, όπως αποκλεισμό από δημόσιες παροχές ή ενισχύσεις, μέτρα προσωρινής ή οριστικής απαγόρευσης της άσκησης εμπορικής δραστηριότητας κ.λπ. Κάθε κράτος μέλος έχει δικαιοδοσία εφόσον το αδίκημα έχει διαπραχθεί: στην επικράτειά της· από υπήκοό της· προς όφελος νομικού προσώπου που έχει την έδρα του στην επικράτειά του. Η απόφαση εφαρμόζεται και στο Γιβραλτάρ. Η παρούσα απόφαση θίγεται από την απόφαση του Δικαστηρίου της Ευρωπαϊκής Ένωσης στην υπόθεση C-176/03 όσον αφορά την κατανομή των εξουσιών σε θέματα ποινικού δικαίου μεταξύ της Ευρωπαϊκής Επιτροπής και του Συμβουλίου. Τον Μάιο του 2023, η Επιτροπή παρουσίασε μια δέσμη μέτρων για την καταπολέμηση της διαφθοράς. Η δέσμη μέτρων περιλαμβάνει: μια ανακοίνωση που αναθεωρεί την ισχύουσα νομοθεσία και πολιτική στον τομέα· μια πρόταση οδηγίας για την καταπολέμηση της δωροδοκίας που θα ποινικοποιήσει τα αδικήματα δωροδοκίας και θα εναρμονίσει τους ορισμούς και τις κυρώσεις σε όλη την ΕΕ· όταν εγκριθεί, θα αντικαταστήσει την απόφαση-πλαίσιο 2003/568/ΔΕΥ· και ένα προτεινόμενο ειδικό καθεστώς κυρώσεων για την καταπολέμηση σοβαρών πράξεων δωροδοκίας παγκοσμίως, που έχει σχεδιαστεί για τη συμπλήρωση της εργαλειοθήκης περιοριστικών μέτρων (κυρώσεων) της κοινής εξωτερικής πολιτικής και της πολιτικής ασφάλειας.